Suomen Kuntajohtajat ry:n jäsenkirje 1/2022

**Uusi hallitus aloitti työskentelyn**

Aluevaalit on taputeltu ja eri puolilla Suomea valmistaudutaan nyt uuden aluevaltuuston toimintaan ja päätöksentekoon. Toivotaan meille kaikille hyvää uuden soten ja hyvinvointialueiden alkutaipaletta. Nyt alkaa pikkuhiljaa konkretisoitua se, mistä olemme jo pitkään puhuneet. Mitä on tulevaisuuden kunta ilman sotea? Yksi asia on varma. Sote lähti, mutta hyte-työtä meidän on kaikkien edelleen kunnissamme edistettävä. Yhdyspintoja tarkastellaan monen toimijan yhteistyössä. Meidän kaikkien etuna on, että yhdyspinnat hyvinvointialueiden ja kuntien välillä on tiedossa, ymmärretty ja tunnustettu sekä vaikuttamisprosessit selvillä.

Suomen Kuntajohtajat ry:n uusi hallitus piti ensimmäisen kokouksen 27.1.2022. Kokouksen alussa oli esittäytymässä ja kertomassa ajankohtaisia asioita taloudesta ja neuvottelukierrosten osalta Kunta- ja hyvinvointialuetyönantajat KT:sta uusi yhteyspäällikkö Aija Tuimala. Pyrimme tiivistämään yhteistyötä ja tiedottamista entisestään. Tässä kirjeen mukana toisena liitteenä on Aijan esittämä materiaali. Jos on kysyttävää siitä, niin kääntykää suoraan Aijan puoleen, aija.tuimala@kt.fi

Kokouksessa hallitus päätti kiirehtiä FCG:tä verkkolaskutuksen käyttöönottoon liittyvien kustannusten selvittämisessä. Monella jäsenellä jäsenmaksu jää helposti sähköpostitulvan joukkoon ja verkkolaskutus ehkä helpottaisi kaikkineen jäsenlaskutuksen sujuvuutta ml. muistutuskierrokset.

Kuntaliiton alla oleva yhdistyksen kotisivu (<https://www.kuntaliitto.fi/suomen-kuntajohtajat-ry>) päivitettiin ajan tasalle. Tästä kuulisimme mielellämme jäseniltä kommentteja, mitä toivoisitte sivulta löytyvän. Pääosin sinne voidaan tehdä linkityksiä ja lisätä erilaisia dokumentteja, mutta jos jokin mielestänne oleellinen tieto puuttuu, niin ottakaa yhteyttä joko allekirjoittaneeseen tai muihin yhdistyksen hallituksen jäseniin.

Lisäksi hallitus päätti pyytää FCG:ltä tarjouksen jäsenten osaamiskartoitukseen ja mentorointivalmiuteen sen mukaisesti, mitä Hämeenlinnan vuosikokouksessa yhdessä sovimme. Samassa kyselyssä olisi mahdollista huomioida vuosikokouksessa esille nostettu toive kartoittaa jäsenten ammattijärjestöt ja niiden mahdollisesti tarjoamat lakimiespalvelut työsuhdeasioihin liittyen sekä järjestöjen mahdollinen halukkuus tarjota palveluita myös muille kuntajohtajille kuin jäsenilleen.

Omasta ja yhdistyksen hallituksen puolesta toivomme, että olette yhteydessä meihin matalalla kynnyksellä. Voimia alkaneeseen vuoteen, ollaan kuulolla ja toivon mukaan nähdäänkin vielä vuoden aikana,

Liikkuvin terveisin Rinna Ikola-Norrbacka

Suomen Kuntajohtajat ry, puheenjohtaja

rinna.ikola-norrbacka@asikkala.fi

044 778 0210